Musiekvideo: ‘Vreedsame’ nuwe Kerslied uit geliefde omroeper se penFrancois van Rensburg se nuwe liedjie is getiteld ‘Kersfees maand’. (Foto: Michael Smith) Ná nog ŉ uitdagende jaar wou die radio-omroeper en sanger, Francois van Rensburg, tydens die feestyd ŉ oorspronklike Kerslied met ŉ boodskap van vrede en hoop skryf. Dié lied getiteld “Kersfees maand” het pas die lig gesien en spog ook met ŉ splinternuwe musiekvideo, wat vandag (Vrydag) eerste op Maroela Media te sien is. Francois, wat onlangs met ŉ Suid-Afrikaanse Radio-toekenning vir sy middagradioprogram #LunchPunch met Francois van Rensburg op Groot FM vereer is, vertel aan Maroela Media hy is trots op dié nuwe Afrikaanse Kerslied. “Daar is nie baie oorspronklike, nuwe Kersmusiek beskikbaar nie en ek wou ŉ liedjie skryf wat jaarliks weer nuwe lewe kan kry,” sê hy. “Die liedjie is kalmerend en rustig en die liriek is juis geskryf met die doel om luisteraars vreedsaam te laat voel.” Francois en Daniel Baron van The Hit Kitchen het dié snit saam geskryf, terwyl Daniel ook die vervaardiging behartig het. “Ek het hoofsaaklik die liriek geskryf en Daniel het my gehelp om die liedjie mooi af te rond.” Die musiekvideo is by ŉ lodge net buite Hartbeespoort deur Michael Smith geskiet en vervaardig. “Ek wou net ŉ eenvoudige video maak wat ŉ visuele element aan die liedjie kon gee. Ek wou vanjaar die droom om my eie Kerslied vry te stel aangryp en bewaarheid en ek is trots op die eindproduk.” “Kersfees maand” is op alle groot digitale platforms beskikbaar. Kyk hier na die musiekvideo: